潯陽歲晚寄元八郎中庾三十二員外
作者：白居易
朝代：唐

paragraphs: 閱水年將暮，燒金道未成。
丹砂不肯死，白髮自須生。
病肺慙杯滿，衰顏忌鏡明。
春深舊鄉夢，歲晚故交情。
一別浮雲散，雙瞻列宿榮。
螭頭階下立，龍尾道前行。
封事頻聞奏，除書數見名。
虛懷事僚友，平步取公卿。
漏盡雞人報，朝迴幼女迎。
可憐白司馬，老大在湓城。